**МОТИВИ**

**към проекта на Наредба за изменение и допълнение на Наредба № 6 за управление на дейностите по отпадъците на територията на Община Вълчедръм**

(Наредбата за поддържане на чистотата и опазване на околната среда на територията на община Вълчедръм, приета с Решение № 220, протокол № 32/14.07.2006 г. на Общински съвет-Вълчедръм е отменена изцяло и е приет нов текст и наименование с Решение № 346, протокол № 42 от 18.07.2014 г.)

**1.Причини, които налагат приемането на Наредба за изменение и допълнение на Наредба № 6 за управление на дейностите по отпадъците на територията на община Вълчедръм:**

Получени в Община Вълчедръм Разпореждане по административно дело № 271/2019 г. по описа на Административен съд - Монтана, образувано по Протест на Окръжна прокуратура – Монтана, и Разпореждане по административно дело № 307/2019 г. по описа на Административен съд - Монтана, образувано по Протест на Районна прокуратура – Лом, и двата срещу разпоредби на Наредба № 6 за управление на дейностите по отпадъците на територията на община Вълчедръм, които са незаконосъобразни и нищожни, което налага, като по-правилно и целесъобразно изготвянето на общ проект на Наредба за изменение и допълнение на Наредба № 6 за управление на дейностите по отпадъците на територията на община Вълчедръм за привеждане на протестираните разпоредби в съответствие с по-високи по степен нормативни актове.

**2. Цели, които се поставят:**

Отстраняване на противоречията на текстове на Наредба № 6 за управление на дейностите по отпадъците на територията на община Вълчедръм с разпоредбите на нормативни актове от по-висока степен, а именно Закона за управление на отпадъците, Наредбата за управление на строителните отпадъци и за влагане на рециклирани строителни материали, Наредба за излезлите от употреба моторни превозни средства, Наредба за изискванията за третиране на излезли от употреба гуми, Наредба за отработените масла и отпадъчните нефтопродукти.

**3. Финансови и други средства, необходими за прилагането на новата уредба:**

Предложеното изменение няма да доведе до необходимост от допълнителни финансови средства за бюджета на Община Вълчедръм.

**4. Очаквани резултати от прилагането, включително финансови, ако има такива:**

С прилагането на Наредбата за изменение и допълнение на Наредба № 6 за управление на дейностите по отпадъците на територията на община Вълчедръм ще се премахнат противоречията с разпоредбите на нормативни актове от по-висока степен.

**5. Анализ за съответствие с Европейското законодателство:**

Така предложения проект за Наредбата за изменение и допълнение на Наредба № 6 за управление на дейностите по отпадъците на територията на община Вълчедръм не противоречи на Европейското законодателство.

**Забележка:** Предвид необходимостта от изменение и допълнение на Наредба № 6 за управление на дейностите по отпадъците на територията на община Вълчедръм и привеждането й в съответствие с цитираните нормативни актове от по-висока степен във възможно най-кратък срок, а така също и малкия брой от нуждаещи се от промяна текстове: чл. 11, т. 24, чл. 25, чл. 29, чл. 34, чл. 36 и Глава петнадесета „Административно-наказателни разпоредби” от Наредба № 6 за управление на дейностите по отпадъците на територията на община Вълчедръм, както и поради това, че не е необходим по-продължителен срок от време за тяхното обсъждане, тъй като противоречията са безспорни, е налице изключителен случай по смисъла на разпоредбата на чл. 26, ал. 4 от Закона за нормативните актове и срокът за провеждането на обществените консултации е 14 дни, в който следва да се проведе общественото обсъждане. Предложения и становища се приемат всеки работен ден от 8,00 часа до 12,00 часа и от 14,00 часа до 18,00 часа в Общински център за услуги и информация на гражданите в сградата на Община Вълчедръм или на e-mail: kmet@valchedram.com **от 11.07.2019 г. до 25.07.2019 г. включително.**